**Podmienky prijímania detí do Materskej školy Rovniankova 8 , 851 01 Bratislava od 1.9.2022**

V zmysle § 59 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov sa budú na základe žiadostí zákonných zástupcov detí prijímať v termíne **od 2.mája do 6.mája 2022**.

Pri prijímaní detí zákonní zástupcovia detí predložia žiadosť o prijatie dieťaťa na predprimárne vzdelávanie v materskej škole (ďalej len MŠ) s potvrdením o zdravotnej spôsobilosti od všeobecného lekára pre deti a dorast, aj s údajom o povinnom očkovaní dieťaťa. Žiadosť podaná bez tohoto potvrdenia nie je úplná a nie je akceptovateľná. Ak ide o dieťa so špeciálnymi výchovno – vzdelávacími potrebami, zákonný zástupca predloží okrem vyššie uvedenej žiadosti o prijatie dieťaťa aj vyjadrenie príslušného zariadenia výchovného poradenstva a prevencie, ak ide o dieťa so zmyslovým a telesným postihnutím, aj vyjadrenie príslušného odborného lekára.

**Žiadosť o prijatie dieťaťa na predprimárne vzdelávanie zákonní zástupcovia detí alebo zástupcovia zariadenia doručia** MŠ naskenovaným tlačivom prostredníctvom e-mailu, poštou alebo osobne podľa pokynov riaditeľky MŠ s potvrdením o zdravotnej spôsobilosti – tlačivo „Žiadosť o prijatie dieťaťa na predprimárne vzdelávanie“ ( ďalej len „ žiadosť“). Žiadosť je zverejnená a dá sa stiahnuť z webového sídla [www.petrzalka.sk](http://www.petrzalka.sk) v oblasti tlačivá a z webových sídiel jednotlivých MŠ.

V zmysle §59 ods. 1, 2 zákona č. 245/2008 Z.z. o výchove a vzdelávaní ( školský zákon) a o zmene a doplnení niektorých zákonov v znení neskorších predpisov ( ďalej len školský zákon) sa na predprimárne vzdelávanie v materských školách budú prijímať prednostne

* deti, pre ktoré je predprimárne vzdelávanie povinné
* deti vo veku od 3 rokov

V zmysle § 59a školského zákona povinné predprimárne vzdelávanie plní dieťa v obci, kde má trvalý pobyt, ak zákonný zástupca nevyberie inú materskú školu.

V zmysle §59 ods.2 školského zákona určuje riaditeľka materskej školy ostatné podmienky prijímania detí. V prípade zvýšeného záujmu o prijatie dieťaťa do Materskej školy, Rovniankova 8, Bratislava sa po prijatí všetkých detí, pre ktoré je predprimárne vzdelávanie povinné, budú prednostne prijímať deti, ktoré budú spĺňať tieto podmienky:

1. súrodenci detí, ktorí budú pokračovať v predprimárnom vzdelávaní v Materskej škole, Rovniankova 8, Bratislava aj v školskom roku 2022/2023
2. deti, ktoré nedovŕšia do 31. 08. 2022 vek 5 rokov a zákonný zástupca bude v školskom roku 2022/2023 žiadať o výnimočné prijatie na plnenie povinnej školskej dochádzky; zákonný zástupca takéhoto dieťaťa k žiadosti priloží aj písomný súhlas príslušného zariadenia poradenstva a prevencie a súhlasné vyjadrenie všeobecného lekára pre deti a dorast (uprednostnené budú deti, ktoré majú trvalý pobyt na spádovej ulici).
3. Ostatné deti v závislosti od voľnej kapacity, podľa veku:

* deti, ktoré dovŕšia vek 5 rokov,
* deti, ktoré dovŕšia vek 4 roky,
* deti, ktoré dovŕšia vek 3 roky,

V zmysle § 59 ods.7 školského zákona riaditeľka MŠ rozhodne o prijatí dieťaťa na predprimárne vzdelávanie do 30.06.2022 .

Mgr.Mária Šášiková, riad.MŠ

**Oznam o termíne a podmienkach prijímania detí na predprimárne vzdelávanie do materskej školy na školský rok 2022/2023**

Žiadosť o prijatie do materskej školy na školský rok 2022/2023 si môžete vyzdvihnúť osobne v materskej škole, alebo stiahnuť z internetovej stránky www.petrzalka.sk v oblasti školstvo.

Termín odovzdávania žiadostí sa uskutoční v dňoch

od 2.mája do 6.mája 2022 v čase:

* pondelok 2.mája 2022 v čase od 8.00 hod. o 16.30 hod
* utorok 3.mája až piatok 6.mája v čase od 10.00 hod. do 12.30 hod.

do rúk riaditeľky, alebo zástupkyni materskej školy.